Stampa t-test tal-qari ... L-Għoxrin Ġimgħa taż-Żmien ta' Matul is-Sena Eżekjel ikun għalikom sinjal, għax kulma għamel hu għad tagħmluh intom ukoll. Eżek 24, 15-24 Qari mill-Ktieb tal-Profeta Eżekjel F'dan iż-żmien, ġietni l-kelma tal-Mulej, u qalli: "O bniedem, arani minnufih se neħodlok l-għaxqa ta' għajnejk; issa int toqgħodx tnewwaħ jew tibki, u xxerridx dmugħ. Rażżan it-tnehid tiegħek u tagħmilx vistu għall-mejtin. Orbot it-turbant fuq rasek, u xidd il-qorq f'riġlejk; tgħattix ilħitek u tikolx ħobż il-vistu". Filgħodu mort inkellem lill-poplu u filgħaxija mititli marti. Imbagħad l-għada filgħodu għamilt kif qalli l-Mulej. U n-nies qaluli: "Ladarba qiegħed iġġib ruħek hekk, għax ma tgħidilniex xi jfissru dawn il-ħwejjeġ?". U jien weġibthom: "Il-Mulej kellimni u qalli: Għid lil dar Iżrael: Dan jgħid Sidi l-Mulej: Araw, se nipprofana s-santwarju tiegħi, il-glorja tal-qawwa tagħkom, l-għaxqa ta' għajnejkom, u l-għożża ta' qalbkom; u wliedkom, subien u bniet, li intom ħallejtu, imutu bix-xabla; u intom tagħmlu kif għamilt jien; la tgħattu lħitkom u lanqas tieklu ħobż il-vistu, ikollkom it-turbanti fuq raskom u l-qrieq f'riġlejkom, ma toqogħdux tnewħu, imma tinfnew fi ħżunitkom u tokorbu bejnietkom. U Eżekjel ikun għalikom sinjal, għax kulma għamel hu għad tagħmluh intom ukoll: meta jiġri dan, imbagħad tagħrfu li jien il-Mulej!" Il-Kelma tal-Mulej R/. Irroddu ħajr lil Alla R/. (ara 18a): Insejt 'l Alla li nisslek jew Aħfer, O Alla, id-dnub ta' wliedek Int insejt il-Blata li wilditek, insejt 'l Alla li nisslek. Il-Mulej ra dan, u fil-korla tiegħu stmerr 'l uliedu, subien u bniet. R/. U qal: "Naħbi wiċċi minnhom, u nara xi jsir minnhom. Għax nisel ħażin huma, ulied li kelma ma jżommuhiex. R/. Kebbsuli l-għejra b'dak li mhux alla, regħxuni b'allathom fiergħa; u jiena nkebbsilhom l-għejra b'dak li poplu mhux, irregħexhom b'nies bla moħħ". R/. AKKLAMAZZJONI QABEL L-EVANĠELJU Henjin il-foqra fl-ispirtu, għax tagħhom hija s-Saltna tas-Smewwiet. EVANĠELJU Jekk trid tkun perfett, mur, bigħ il-ġid li għandek, u jkollok teżor fis-sema. Qari mill-Evanġelju skont San Mattew F'dak iż-żmien, resaq wieħed fuq Ġesù u qallu: "Mgħallem, x'għandi nagħmel tajjeb biex nikseb il-ħajja ta' dejjem?". U Ġesù qallu: "Għax tistaqsini fuq it-tajjeb? Wieħed hu t-Tajjeb. Jekk int trid tidħol fil-ħajja, ħares il-kmandamenti". "Liema?" staqsieh dak. U Ġesù wieġbu: "La toqtolx, la tiżnix, la tisraqx, la tixhidx fil-falz, weġġaħ lil missierek u 'l ommok, u ħobb lil għajrek bħalek innifsek". Qallu ż-żagħżugħ: "Jiena dan kollu ħaristu; x'jonqosni iżjed?". Wieġbu Ġesù: "Jekk trid tkun perfett, mur, bigħ il-ġid li għandek, agħtih lill-foqra, u jkollok teżor fis-sema; imbagħad ejja u imxi warajja!". Iż-żagħżugħ kif sama' dan, telaq b'qalbu sewda, għax kien għani ħafna. Il-Kelma tal-Mulej R/. Tifħir lilek Kristu
Qari tal-Quddies tat-Tnejn tal-XX ġimgħa matul is-Sena